Predkladacia správa

	Návrh zákona, ktorým sa mení a dopĺňa zákon Národnej rady Slovenskej republiky  č. 180/1995 Z. z. o niektorých opatreniach na usporiadanie vlastníctva k pozemkom v znení nálezu Ústavného súdu Slovenskej republiky č. 131/1996 Z.z., zákona č. 80/1998 Z.z., zákona č. 219/2000 Z.z. a zákona č. 193/2001 Z.z.,  sa predkladá na základe Plánu legislatívnych úloh vlády SR na rok 2002.
Účelom prekladaného návrhu zákona je najmä ustanoviť spôsob opravného prostriedku voči rozhodnutiu o schválení registra, ak sa v ňom vyskytli chybné údaje z dôvodu neobjektívneho a nedôsledného zistenia vlastníkov a oprávnených osôb k nehnuteľnostiam.
Predloženým návrhom zákona sa upravuje oblasť zastupovania nezistených vlastníkov Slovenským pozemkovým fondom, ďalej prenajímanie pozemkov Slovenským pozemkovým fondom, prevod pozemkov a nakladanie s nepoľnohospodárskymi pozemkami s nezisteným vlastníkom.
Návrh zákona bol vypracovaný v spolupráci s Úradom geodézie, kartografie a katastra Slovenskej republiky  a Slovenským pozemkovým fondom.
	Predložený návrh zákona bol predmetom medzirezortného pripomienkového konania, jeho vyhodnotenie je súčasťou tohto návrhu. 
	Návrh zákona bol prerokovaný v Legislatívnej rade vlády dňa 4. marca 2002 a predkladané nové znenie je upravené v zmysle pripomienok vznesených na jej rokovaní. Návrh zákona sa predkladá bez rozporu.
	Predložený návrh nebude mať dopad na štátny rozpočet, podnikateľskú sféru ani na životné prostredie a zamestnanosť.